กลุ่ม IS เผยสังหารตัวประกันชาวนอร์เวย์และจีนทั้ง 2 รายแล้ว
กลุ่ม IS เผยสังหารตัวประกันชาวนอร์เวย์และจีนทั้ง 2 รายแล้ว
19 พ.ย. 2558

ผู้สื่อข่าวรายงานว่า กลุ่มรัฐอิสลาม (IS) เปิดเผยว่า ได้สังหารตัวประกัน 2 ราย ซึ่งเป็นชาวนอร์เวย์ 1 ราย และชาวจีนอีก 1 ราย แต่ไม่ได้ให้รายละเอียดว่า ได้สังหารตัวประกันเมื่อใดและที่ใด
โดยตัวประกันชาวนอร์เวย์ที่ถูกสังหารไปนั้น อายุ 48 ปี ชื่อ กริมส์การ์ด ออฟสแตด และตัวประกันชาวจีนคือ ฟ่าน จิง หุย  อายุ 50 ปี ซึ่งตัวประกันเหล่านี้ ทางกลุ่ม IS ได้เรียกค่าไถ่ตัวประกันด้วยเช่นกัน
ด้านนายกรัฐมนตรีนอร์เวย์ เปิดเผยว่า ไม่มีเหตุผลที่จะต้องสงสัยใดๆ เกี่ยวกับคำกล่าวอ้างดังกล่าว ในขณะที่ประธานาธิบดีสี จิ้นผิงของจีน ได้ประณามกลุ่มกองกำลังรัฐอิสลาม (IS) อย่างรุนแรง ในกรณีที่สังหารตัวประกันชาวจีน พร้อมกับประกาศว่า จีนต่อต้านการก่อการร้ายทุกรูปแบบ
ทั้งนี้ ปธน.สีได้แสดงความเห็นดังกล่าวนอกรอบการประชุมผู้นำกลุ่มความร่วมมือทางเศรษฐกิจเอเชีย-แปซิฟิก (เอเปก) ที่กรุงมะนิลา ประเทศฟิลิปปินส์